PATVIRTINTA

Kretingos rajono savivaldybės tarybos

2013 m. vasario 28 d. sprendimu Nr. T2-41

(Kretingos rajono savivaldybės tarybos

2020 m. xxxxxx 00 d. sprendimo Nr. T2-xxx

redakcija)

**KRETINGOS LOPŠELIO - DARŽELIO „PASAKA“**

**NUOSTATAI**

**I. BENDROSIOS NUOSTATOS**

1. Kretingos Lopšelio-darželio „Pasaka“ nuostatai (toliau – Nuostatai) reglamentuoja Kretingos lopšelio-darželio „Pasaka“ (toliau – Lopšelis-darželis) teisinę formą, priklausomybę, savininką, savininko teises ir pareigas įgyvendinančią instituciją, buveinę, grupę, tipą, pagrindinę paskirtį, mokymo kalbą ir mokymo formas, būdus, vykdomas švietimo programas, veiklos teisinį pagrindą, sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, Lopšelio-darželio teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, turtą, lėšas, jų naudojimo tvarką, finansinės veiklos kontrolę ir Lopšelio-darželio veiklos priežiūrą, reorganizavimo, likvidavimo ar pertvarkymo tvarką.

2. Oficialusis Lopšelio-darželio pavadinimas – Kretingos lopšelis-darželis „Pasaka“, trumpasis pavadinimas – Lopšelis-darželis „Pasaka“, juridinio asmens kodas – 190278580.

3. Įsteigimo data – 1964 metai.

4. Teisinė forma – biudžetinė įstaiga.

5. Priklausomybė – savivaldybės mokykla, kodas **–** 20.

6. Savininkas – Kretingos rajono savivaldybė.

7. Savininko teises ir pareigas įgyvendinanti institucija – Kretingos rajono savivaldybės (toliau – Savivaldybė) taryba, kuri sprendžia Lietuvos Respublikos biudžetinių įstaigų, Lietuvos Respublikos švietimo ir kituose įstatymuose bei šiuose Nuostatuosejos kompetencijai priskirtus klausimus.

8. Lopšelio-darželio buveinės:

8.1. Savanorių g. 4, LT-97108 Kretinga;

8.2. Darželio g.1, Padvarių k. Kretingos sen. LT-97157, Kretingos rajonas.

9. Grupė – ikimokyklinio ugdymo mokykla.

10. Tipas – ikimokyklinio ugdymo mokykla.

11. Pagrindinė paskirtis – ikimokyklinio ugdymo grupės įstaiga lopšelis-darželis.

12. Mokymo kalba – lietuvių.

13. Mokymo forma – grupinio mokymo.

14. Mokymo proceso organizavimo būdai:

14.1. kasdienio mokymo;

14.2. ugdymosi šeimoje.

15. Vykdomos švietimo programos:

15.1. ikimokyklinio ugdymo;

15.2. ikimokyklinio ugdymo pritaikytos;

15.3. priešmokyklinio ugdymo;

15.4. priešmokyklinio ugdymo pritaikytos;

16. Lopšelis-darželis yra viešasis juridinis asmuo, turintis antspaudą su valstybės herbu ir savo pavadinimu, atsiskaitomąją ir kitas sąskaitas Lietuvos Respublikos įregistruotuose bankuose, atributiką.

17. Lopšelis-darželis savo veiklą grindžia Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, kitais teisės aktais ir šiais Nuostatais.

**II. LOPŠELIO-DARŽELIO VEIKLOS SRITYS IR RŪŠYS, TIKSLAS, UŽDAVINIAI,**

**FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS**

18. Lopšelio-darželio veiklos sritis – švietimas, kodas – 85.

19. Lopšelio-darželio veiklos rūšys:

19.1. pagrindinė švietimo veiklos rūšis – ikimokyklinio amžiaus vaikų ugdymas, kodas 85.10.10;

19.2. kitos švietimo veiklos rūšys:

19.2.1. priešmokyklinio amžiaus vaikų ugdymas, kodas – 85.10.20;

19.2.2. sportinis ir rekreacinis švietimas, kodas – 85.51;

19.2.3. kultūrinis švietimas, kodas – 85.52;

19.2.4. kitas, niekur nepriskirtas, švietimas, kodas – 85.59;

19.2.5. švietimui būdingų paslaugų veikla, kodas – 85.60;

20. Kitos ne švietimo veiklos rūšys:

20.1. kitų maitinimo paslaugų teikimas, kodas – 56.29;

20.2. kita žmonių sveikatos priežiūros veikla, kodas – 86.90;

20.3. nuosavo arba nuomojamo nekilnojamojo turto nuoma ir eksploatavimas, kodas – 68.20;

20.4. kita, niekur kitur nepriskirta asmenų aptarnavimo veikla, kodas – 96.09.

21. Lopšelio-darželio veiklos tikslas – padėti vaikui tenkinti prigimtinius, kultūros, taip pat ir etninius, socialinius, pažintinius poreikius ir padėti pasirengti sėkmingai mokytis pagal pradinio ugdymo programą.

22. Lopšelio-darželio veiklos uždaviniai:

22.1. teikti kokybišką ikimokyklinį ir priešmokyklinį ugdymą;

22.2. tenkinti vaikų pažinimo ir saviraiškos poreikius;

22.3. teikti vaikams reikiamą pagalbą;

22.4. užtikrinti sveiką ir saugią mokymosi ir ugdymosi aplinką.

23. Įgyvendindamas jam pavestus uždavinius, Lopšelis-darželis vykdo šias funkcijas:

23.1. **užtikrina sveiką, saugią, užkertančią kelią smurto, prievartos apraiškoms ir žalingiems įpročiams aplinką, ugdymo, mokymo, švietimo programų vykdymą, atvirumą vietos bendruomenei, mokymo sutarties sudarymą ir sutartų įsipareigojimų vykdymą, geros kokybės švietimą;**

23.2. kuria, rengia ir sistemingai atnaujina ugdymo turinį, vadovaudamasis Lietuvos Respublikos švietimo, mokslo ir sporto ministro patvirtintais ikimokyklinio ugdymo programų kriterijais, patvirtinta priešmokyklinio ugdymo programa ir atsižvelgdamas į vietos ir Lopšelio-darželio bendruomenės reikmes, vaikų poreikius ir interesus;

23.3. įgyvendina ikimokyklinio ugdymo, priešmokyklinio ugdymo programas;

23.4. sudaro sąlygas kiekvienam vaikui, nuolat dalyvauti bent vienoje nuoseklioje, ilgalaikėje socialines ir emocines kompetencijas ugdančioje prevencinėje programoje, apimančioje smurto, alkoholio, tabako ir kitų psichiką veikiančių medžiagų vartojimo prevenciją, sveikos gyvensenos skatinimą, įgyvendinant pateiktas Lietuvos Respublikos švietimo, mokslo ir sporto ministro patvirtintas rekomendacijas dėl smurto prevencijos įgyvendinimo mokyklose;

23.5. sudaro palankias sąlygas skatinančias vaikų dorovinį, tautinį, pilietinį sąmoningumą, patriotizmą, puoselėjančias kultūrinę ir socialinę brandą, padedančias tenkinti saviugdos ir saviraiškos poreikius;

23.6. teikia informacinę, psichologinę, specialiąją pedagoginę, specialiąją pagalbą, vykdo vaikų sveikatos priežiūrą bei Vaiko minimalios priežiūros priemones;

23.7. sudaro Vaiko gerovės komisiją, kuri organizuoja ir koordinuoja švietimo programų pritaikymą vaikams, turintiems specialiųjų ugdymosi poreikių, švietimo pagalbos teikimą, rūpinasi saugios ir palankios vaikams aplinkos kūrimu ir atlieka kitas su vaiko gerove susijusias funkcijas Lietuvos Respublikos švietimo, mokslo ir sporto ministro nustatyta tvarka;

23.8. organizuoja vaikų tėvų (globėjų, rūpintojų) pageidavimu mokamas papildomas paslaugas (būrelius, ekskursijas ir kita) teisės aktų nustatyta tvarka;

23.9. organizuoja vaikų maitinimą;

23.10. sudaro sąlygas darbuotojų profesiniam tobulėjimui;

23.11. užtikrina higienos normas, teisės aktų reikalavimus atitinkančią sveiką, saugią ugdymosi, mokymosi ir darbo aplinką;

23.12. vykdo švietimo stebėseną, tyrimus, Lopšelio-darželio veiklos kokybės įsivertinimą;

23.13. viešai skelbia informaciją apie veiklą Lopšelio-darželio svetainėje;

23.14. išduoda mokymosi pasiekimus įteisinančius dokumentus vaikams, baigusiems priešmokyklinio ugdymo programą Lietuvos Respublikos švietimo, mokslo ir sporto ministro nustatyta tvarka.

23.15. atlieka kitas Lietuvos Respublikos įstatymų ir kitų teisės aktų numatytas funkcijas.

**III. LOPŠELIO-DARŽELIO TEISĖS IR PAREIGOS**

24. Lopšelis-darželis, įgyvendindamas tikslą ir uždavinius, atlikdamas jam priskirtas funkcijas, turi teisę:

24.1. parinkti ugdymo (-si) bei mokymo (-si) metodus ir mokymosi veiklos būdus;

24.2. kurti naujus ugdymo (-si), mokymo (-si) modelius, užtikrinančius geros kokybės ugdymo(-si) pasiekimus;

24.3. bendradarbiauti su fiziniais ir juridiniais asmenimis;

24.4. vykdyti šalies ir tarptautinius švietimo projektus;

24.5. Savivaldybės tarybos sprendimu gali įstatymų nustatyta tvarka jungtis į asociacijas, kurių paskirtis yra įgyvendinti viešuosius interesus, ir dalyvauti jų veikloje, jeigu toks jungimasis neprieštarauja Lopšelio-darželio steigimo dokumentams ir veiklos tikslams;

24.6. gauti paramą Lietuvos Respublikos labdaros ir paramos įstatymo nustatyta tvarka;

24.7. naudotis kitomis teisės aktų suteiktomis teisėmis.

25. Lopšelis-darželis privalo:

25.1. užtikrinti geros kokybės švietimą, ugdymo, mokymo ir švietimo programų vykdymą, mokymo sutarčių sudarymą bei sutartų įsipareigojimų vykdymą;

25.2. užtikrinti sveiką, saugią, užkertančią kelią smurto, patyčių, prievartos apraiškoms ir žalingiems įpročiams aplinką, atvirumą vietos bendruomenei;

25.3. teikti informacinę, psichologinę, socialinę pedagoginę, specialiąją pedagoginę ir specialiąją pagalbą;

25.4. vykdyti Vaiko minimalios priežiūros priemones.

**IV. LOPŠELIO-DARŽELIO VEIKLOS ORGANIZAVIMAS IR VALDYMAS**

26. Lopšelio-darželio veikla organizuojama pagal Lopšelio-darželio strateginį planą, Lopšelio-darželio metinį veiklos planą, mokslo metų ikimokyklinio ir priešmokyklinio ugdymo planus, kuriuos tvirtina Lopšelio-darželio direktorius teisės aktų nustatyta tvarka;

27. Lopšeliui-darželiui vadovauja direktorius, kuris skiriamas į pareigas viešo konkurso būdu penkeriems metams ir atleidžiamas iš jų teisės aktų nustatyta tvarka. Lopšelio-darželio direktorius teisės aktų nustatyta tvarka atskaitingas ir pavaldus Savivaldybės tarybai ar jos įgaliotam asmeniui.

28. Lopšelio-darželio direktorius:

28.1. organizuoja Lopšelio-darželio darbą, kad būtų įgyvendinami Lopšelio-darželio tikslai ir atliekamos nustatytos funkcijos;

28.2. vadovauja Lopšelio-darželio strateginio plano ir metinių veiklos planų, švietimo programų rengimui, rekomendacijų dėl smurto prevencijos įgyvendinimo Lopšelyje-darželyje priemonių įgyvendinimui, juos tvirtina, vadovauja jų vykdymui;

28.3. tvirtina Lopšelio-darželio struktūrą, pareigybių sąrašą, neviršijant nustatyto didžiausio leistino pareigybių skaičiaus, vadovaudamasis Savivaldybės tarybos sprendimu dėl didžiausio leistino pareigybių skaičiaus ir suderinęs su Kretingos rajono savivaldybės administracijos Švietimo skyriumi (toliau – Švietimo skyrius);

28.4. nustatyta tvarkapriima ir atleidžia mokytojus, kitus ugdymo procese dalyvaujančius asmenis ir aptarnaujantį personalą, tvirtina jų pareigybių aprašymus, skatina juos, priima sprendimus dėl darbuotojo atsakomybės dėl darbo pareigų nevykdymo;

28.5. dalį savo funkcijų teisės aktų nustatyta tvarka gali pavesti vykdyti direktoriaus pavaduotojui. Lopšelyje-darželyje nesant direktoriaus, jo pareigas laikinai atlieka direktoriaus pavaduotojas;

28.6. priima vaikus Savivaldybės tarybos nustatyta tvarka, sudaro mokymo sutartis Lietuvos Respublikos teisės aktų nustatyta tvarka;

28.7. kreipiasi į Savivaldybės administracijos direktorių dėl vaiko minimalios ir vidutinės priežiūros priemonių skyrimo Vaiko minimalios ir vidutinės priežiūros įstatymo nustatyta tvarka;

28.8. sudaro Lopšelio-darželio vaikams ir darbuotojams saugias ir sveikatai nekenksmingas darbo sąlygas visais su ugdymu, mokymusi ir darbu susijusiais aspektais;

28.9. leidžia įsakymus, kontroliuoja jų vykdymą;

28.10. analizuoja Lopšelio-darželio veiklos ir valdymo išteklių būklę ir atsako už Lopšelio-darželio veiklos rezultatus;

28.11. sudaro Lopšelio-darželio vardu sutartis Lopšelio-darželio funkcijoms atlikti;

28.12. organizuoja Lopšelio-darželio dokumentų saugojimą ir valdymą Lietuvos Respublikos teisės aktų nustatyta tvarka;

28.13. inicijuoja Lopšelio-darželio savivaldos institucijų sudarymą ir skatina jų veiklą;

28.14. bendradarbiauja su vaikų tėvais (globėjais, rūpintojais), pagalbą vaikui, mokytojui ir Lopšeliui-darželiui teikiančiomis įstaigomis, teritorinėmis policijos, socialinių paslaugų, sveikatos įstaigomis, ir kitomis institucijomis, dirbančiomis vaiko teisių apsaugos srityje;

28.15. atstovauja Lopšeliui-darželiui kitose institucijose;

28.16. kiekvienais metais teikia Lopšelio-darželio bendruomenei ir Savivaldybės tarybai svarstyti ir vertinti bei viešai paskelbia savo metų veiklos ataskaitą;

28.17. laiduoja valstybės švietimo politikos vykdymo kokybę vadybos priemonėmis: stebėsena, planavimu, įgaliojimų ir atsakomybės paskirstymu bei priežiūra;

28.18. atsako už Lopšelio-darželio finansinę veiklą, svarsto ir priima sprendimus, susijusius su Lopšelio-darželio lėšų (įskaitant lėšas, skirtas švietimo įstaigos darbuotojų darbo užmokesčiui), turto naudojimu ir disponavimu juo;

28.19. užtikrina, kad būtų laikomasi Lietuvos Respublikos įstatymų, kitų teisės aktų ir Lopšelio-darželio nuostatų;

28.20. gali turėti ir kitų Lietuvos Respublikos teisės aktuose, pareigybės aprašyme nustatytų funkcijų.

29. Lopšelyje-darželyje metodinei veiklai organizuoti sudaroma metodinė taryba. Metodinė taryba skirta mokytojams kartu su pagalbos specialistais pasirengti vaikams ugdyti, planuoti ir aptarti ugdymo(-si) turinį (programas, mokymo ir mokymosi metodus, kontekstą, vaikų pasiekimų ir pažangos vertinimo būdus, mokymo(-si) ir ugdymo(-si) priemones bei patyrimą, kurį vaikai sukaupia ugdymo procese)*,* pritaikyti jį vaikų individualioms reikmėms, nagrinėti praktinę veiklą, plėtoti mokytojų, profesinės veiklos kompetencijas, suderintas su Lopšelio-darželio strateginiais tikslais, ir kartu siekti vaikų ir Lopšelio-darželio pažangos. Metodinė taryba nustato pedagogų metodinės veiklos prioritetus, pedagogų kvalifikacijos tobulinimo poreikius, jos prioritetus, inicijuoja pedagoginių inovacijų diegimą Lopšelyje-darželyje, pedagogų bendradarbiavimą, gerosios patirties sklaidą, teikia Lopšelio-darželio direktoriui siūlymus dėl ugdymo(-si) turinio formavimo ir jo įgyvendinimo organizavimo gerinimo.

30. Metodinei tarybai vadovauja metodinės tarybos narių išrinktas pirmininkas.

**V. LOPŠELIO-DARŽELIO SAVIVALDA**

31. Lopšelio-darželio taryba (toliau – Taryba) yra aukščiausioji Lopšelio-darželio savivaldos institucija, renkama dvejiems metams. Taryba telkia Lopšelio-darželio mokytojus, tėvus (globėjus, rūpintojus) ar kitus teisėtus vaiko atstovus, vietos bendruomenę demokratiniam Lopšelio-darželio valdymui, padeda spręsti Lopšeliui-darželiui aktualius klausimus, atstovauti teisėtiems Lopšelio-darželio interesams.

32. Taryba sudaroma iš vaikų tėvų (globėjų, rūpintojų), mokytojų ir vietos bendruomenės atstovų. Tarybos narių skaičių nustato Lopšelio-darželio direktorius. Į Tarybą lygiomis dalimis tėvus (globėjus, rūpintojus) renka vaikų tėvų susirinkimas, mokytojus – Mokytojų taryba, vieną – tris vietos bendruomenės atstovus – Lopšelio-darželio direktorius. Tarybos nariu asmuo gali būti renkamas ne daugiau kaip dvi kadencijas. Tarybos nario įgaliojimai nutrūksta, kai pasibaigia įgaliojimo laikas, kai jis nebegali eiti savo pareigų dėl sveikatos būklės, atsistatydina, pripažįstamas neveiksniu arba kai jo elgesys nesuderinamas su Tarybos nario pareigomis. Naujas narys paskiriamas atitinkamai Mokytojų tarybos ar tėvų siūlymu.

33. Tarybos nariu negali būti Lopšelio-darželio direktorius, valstybės politikai, politinio pasitikėjimo valstybės tarnautojai.

34. Tarybos pirmininkas, jo pavaduotojas ir sekretorius renkami atviru balsavimu pirmame Tarybos posėdyje. Posėdžiuose kviestinio nario teisėmis gali dalyvauti Lopšelio-darželio direktorius, su Lopšelio-darželio bendruomenės veikla susijusių įstaigų, organizacijų atstovai, kurie nėra Tarybos nariai.

35. Posėdžius šaukia Tarybos pirmininkas. Posėdžiai šaukiami ne rečiau kaip du kartus per metus. Prireikus gali būti sušauktas neeilinis posėdis. Tarybos posėdis yra teisėtas, jei jame dalyvauja ne mažiau kaip du trečdaliai Tarybos narių. Nutarimai priimami Tarybos posėdyje dalyvaujančių narių balsų dauguma. Jeigu balsai pasiskirsto po lygiai, lemia pirmininko balsas.

36. Taryba:

36.1. teikia siūlymus dėl Lopšelio-darželio strateginių tikslų, uždavinių ir jų įgyvendinimo priemonių;

36.2. pritaria Lopšelio-darželio strateginiam planui, metiniam veiklos ir ugdymo planams, Lopšelio-darželio nuostatams, darbo tvarkos taisyklėms, kitiems Lopšelio-darželio veiklą reglamentuojantiems dokumentams, teikiamiems Lopšelio-darželio direktoriaus;

36.3. teikia siūlymus Lopšelio-darželio direktoriui dėl Lopšelio-darželio nuostatų pakeitimo ar papildymo, Lopšelio-darželio struktūros tobulinimo;

36.4. svarsto Lopšelio-darželio lėšų naudojimo klausimus;

36.5. kiekvienais metais Taryba vertina mokyklos vadovo metų veiklos ataskaitą ir teikia savo sprendimą dėl ataskaitos Savivaldybės tarybai.

36.6. teikia siūlymus Savivaldybės tarybai dėl Lopšelio-darželio materialinio aprūpinimo, veiklos tobulinimo;

36.7. svarsto Lopšelio-darželio savivaldos institucijų ar bendruomenės narių iniciatyvas ir teikia siūlymus Lopšelio-darželio direktoriui;

36.8. teikia siūlymus dėl Lopšelio-darželio darbo tobulinimo, saugių vaikų ugdymo ir darbo sąlygų sudarymo, talkina formuojant Lopšelio-darželio materialinius, finansinius ir intelektinius išteklius;

36.9. svarsto Lopšelio-darželio direktoriaus teikiamus klausimus;

36.10. atlieka visuomeninę Lopšelio-darželio valdymo priežiūrą.

37. Tarybos nutarimai yra teisėti, jei jie neprieštarauja Lietuvos Respublikos teisės aktams.

38. Taryba už savo veiklą vieną kartą per metus atsiskaito Lopšelio-darželio bendruomenei.

39. Mokytojų taryba – nuolat veikianti Lopšelio-darželio savivaldos institucija pedagogų profesiniams ir bendriesiems ugdymo klausimams spręsti. Ją sudaro Lopšelio-darželio direktorius, direktoriaus pavaduotojas ugdymui, visi Lopšelyje-darželyje dirbantys mokytojai, švietimo pagalbą teikiantys specialistai, kiti tiesiogiai ugdymo procese dalyvaujantys asmenys. Mokytojų taryba svarsto ir priima nutarimus Lietuvos Respublikos teisės aktų nustatytais ir Lopšelio-darželio direktoriaus teikiamais klausimais.

40. Mokytojų tarybai vadovauja Lopšelio-darželio direktorius.

41. Mokytojų tarybos posėdžius šaukia Lopšelio-darželio direktorius. Posėdis yra teisėtas, jei jame dalyvauja du trečdaliai mokytojų tarybos narių. Nutarimai priimami posėdyje dalyvaujančių narių balsų dauguma, jei balsai pasiskirsto po lygiai, Mokytojų tarybos pirmininko balsas yra lemiamas.

42. Mokytojų taryba:

42.1. aptaria švietimo politikos įgyvendinimo klausimus;

42.2. svarsto ikimokyklinio ir priešmokyklinio ugdymo programų įgyvendinimą, optimalų ugdymo sąlygų sudarymą, ugdymo turinio atnaujinimą, vaikų ugdymosi rezultatus, pedagoginės veiklos tobulinimo būdus;

42.3. teikia siūlymus dėl Lopšelio-darželio metinio plano, ugdymo planų įgyvendinimo, vaikų pažangos ir pasiekimų vertinimo, informacijos kaupimo ir panaudojimo tobulinimo;

42.4. analizuoja vaikų sveikatos, socialinės paramos, ugdymo (-si), prevencinės veiklos, poilsio, mitybos, saugos klausimus;

43. Grupės vaikų tėvų (globėjų, rūpintojų) savivaldos institucija – tėvų komitetas – renkama grupės tėvų (globėjų, rūpintojų) susirinkime. Tėvų komitetui vadovauja susirinkimo išrinktas vadovas. Tėvų komitetas aptaria su grupės auklėtoju grupės vaikų lankomumo, saugumo, maitinimo, informacijos gavimo apie vaikus klausimus, padeda organizuoti grupės renginius, išvykas, kurti edukacinę aplinką, teikia siūlymų Lopšelio-darželio tarybai ir direktoriui.

44. Vaikų ugdymo (-si) organizavimo, elgesio, lankomumo, saugumo užtikrinimo ir kitais vaikams ir jų tėvams (globėjams, rūpintojams) aktualiais klausimais Lopšelio-darželio direktorius gali organizuoti vaikų ir jų tėvų (globėjų, rūpintojų) pasitarimus.

**VI. DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA**

**IR ATESTACIJA**

45. Darbuotojai į darbą Lopšelyje-darželyje priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.

46. Lopšelio-darželio darbuotojams už darbą mokama Lietuvos Respublikos įstatymų ir kitų teisės aktų nustatyta tvarka.

47. Lopšelio-darželio direktorius, jo pavaduotojas ugdymui, mokytojai, pagalbos mokiniui

specialistai kvalifikaciją tobulina Lietuvos Respublikos švietimo, mokslo ir sporto ministro nustatyta tvarka.

48. Lopšelio-darželio mokytojai ir pagalbos mokiniui specialistai atestuojasi Lietuvos Respublikos švietimo, mokslo ir sporto ministro nustatyta tvarka.

**VII. LOPŠELIO-DARŽELIO TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR LOPŠELIO-DARŽELIO VEIKLOS PRIEŽIŪRA**

49. Lopšelis-darželis valdo patikėjimo teise perduotą Savivaldybės turtą, naudoja ir disponuoja juo pagal įstatymus Savivaldybės tarybos sprendimų nustatyta tvarka.

50. Lopšelio-darželio lėšų šaltiniai:

50.1. valstybės biudžeto ir (arba) savivaldybės biudžeto asignavimai;

50.2. valstybės biudžeto specialiųjų tikslinių dotacijų Savivaldybės biudžetui skirtos lėšos ir Savivaldybės biudžeto lėšos skiriamos pagal patvirtintas sąmatas;

50.3. pajamos už teikiamas paslaugas;

50.4. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

50.5. gyventojų pajamų mokesčio parama. Šios lėšos naudojamos Lopšelio-darželio reikmėms Lopšelio-darželio tarybos nutarimu;

50.6. kitos teisėtai gautos lėšos.

51. Lėšos naudojamos Lietuvos Respublikos, Savivaldybės tarybos teisės aktų nustatyta tvarka.

52. Lopšelis-darželis buhalterinę apskaitą organizuoja ir finansinę atskaitomybę tvarko Lietuvos Respublikos teisės aktų nustatyta tvarka.

53. Lopšelio-darželio finansinė veikla kontroliuojama Lietuvos Respublikos teisės aktų nustatyta tvarka.

54. Lopšelio-darželio veiklos priežiūrą atlieka Savivaldybės taryba, Savivaldybės administracija, prireikus – pasitelkdami išorinius vertintojus.

**VIII. BAIGIAMOSIOS NUOSTATOS**

55. Lopšelis-darželis turi interneto svetainę, atitinkančią Lietuvos Respublikos teisės aktų nustatytus reikalavimus.

56. Pranešimai, kuriuos pagal Lietuvos Respublikos teisės aktus reikia skelbti viešai, skelbiami Lopšelio-darželio interneto svetainėje, prireikus – Savivaldybės administracijos ar Švietimo skyriaus svetainėse.

57. Pranešimai apie Lopšelio-darželio likvidavimą, reorganizavimą ar kitais Lietuvos Respublikos biudžetinių įstaigų ar kituose įstatymuose numatytais atvejais Lietuvos Respublikos teisės aktų nustatyta tvarka ir terminais skelbiami vieną kartą viešai rajono spaudoje ir raštu pranešama visiems Lopšelio-darželio kreditoriams. Pranešimuose nurodoma visa informacija, kurią pateikti reikalauja Lietuvos Respublikos civilinis kodeksas ir Lietuvos Respublikos biudžetinių įstaigų įstatymas.

58. Lopšelio-darželio Nuostatus, jų pakeitimus, pritarus Lopšelio-darželio tarybai, tvirtina Savivaldybės taryba.

59. Lopšelio-darželio Nuostatai keičiami Savivaldybės tarybos, Lopšelio-darželio direktoriaus ir (ar) Lopšelio-darželio tarybos iniciatyva.

60. Lopšelis-darželis registruojamas Juridinių asmenų registre Lietuvos Respublikos teisės aktų nustatyta tvarka.

61. Lopšelis-darželis reorganizuojamas, pertvarkomas, vykdoma Lopšelio-darželio struktūros pertvarka ar likviduojamas Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA

Lopšelio-darželio tarybos 2020 m. kovo 19d.

posėdžio protokolo Nr. V5-9 nutarimu